.td_uid_2_617ebe9ba26e9_rand.td-a-rec-img{text-align:left}.td_uid_2_617ebe9ba26e9_rand.td-a-rec-img img{margin:0 auto 0 0} 5.5% ta' tfal bejn 10 snin u 16-il sena għandhom disturbi fl-ikel u b'hekk ibgħatu minn eating disorder. Dan qalitu Annabel Cuff, riċerkatriċi li għamlet ħafna xogħol fuq dan is-suġġett waqt il-programm Andrew on 103 fuq l-istazzjon 103 Malta's Heart , fejn spjegat li l-istudju, li kien ikkommisjonat minn Dar Kenn għall-Saħħtek u sar mill-Fakulta għat-Tisħiħ tas-Soċjetà fuq 400 tifel u tifla bejn l-10 u s-16 il-sena sab li għalkemm il-maġġoranza m'għandhomx distrubi fl-ikel, jew eating disorders, hemm 5.5% li għandhom. "Meta tqis li tfal ta' dik l-età f'Malta hawn madwar 30,000 dan in-numru jiġi ekwivalenti għal 1,600 tifel u tifla li għandhom distrubi fl-ikel. Dan hu numru kbir ta' tfal li qed ibgħatu," żiedet tgħid Cuff. Darleen Zerafa, id-Direttur ta' Dar Kenn għall-Saħħtek, li kienet mistiedna fuq l-istess programm qalet li jagħmlu ħafna xogħol ma' persuni li għandhom eating disorders u spjegat kif l-età tal-persuni b'eating disorders dejjem qed tonqos. Zerafa qalet li l-istudju ġie kkommisjonat hekk kif qabel ma fetħet Dar Kenn għall-Saħħtek, fl-2012, kien kien sar studju ieħor fuq persuni bejn 15-il sena u 55 sena u ħareġ li madwar 2,000 persuna kienu għaddejjin minn eating disorder. "Meta fetħet id-dar bdew jiġu jitolbu għall-għajnuna tfal iżgħar fl-età. U għalhekk ridna li jkollna stampa aktar ċara ta' din il-popolazzjoni u kkommisjonajna dan l-istudju fejn rajna li l-età dejjem qeda tonqos," sostniet Zerafa. Dan mhux qed jidher biss f'Malta, iżda anke minn studji oħra li saru madwar l-Unjoni Ewropea, żiedet tgħid. Flimkien ma' Annabel Cuff u Darleen Zerafa, iddiskutew is-suġġett tal-eating disorders Jean Paul Borg, li għadu kif ħareġ minn programm u li kellu eating disorder, Claudia Faniello, waħda mill-aktar vuċijiet importanti f'dan is-settur u Dorothy Scicluna psikoloġista u psikoterapista. L-eating disorders trid tgħix bihom Dwar l-esperjenza tiegħu, Jean Paul Borg sjega kif hu beda jesperjenza eating disorder minn meta kellu 12-il sena u qal li l-anorexia, l-eating disorder li kellu hu tibqa' ġo fik u trid tgħix biha. "Maż-żmien titgħallem u tinduna li kellek eating disorder, għax jien per eżempju, meta kont anorexic, kont naħseb li ta' madwari kollha għandhom tort u jien biss għandi raġun," spjega Borg dwar din il-kundizzjoni. Qal kif wara li ħa l-kura induna li vera kellu problema u ddeskriva l-esperjenza bħala waħda li tikkorompilek ħajtek. "Komplejt ngħix ħajti, iżda għamilt is-snin delikatissimi tiegħi maqtugħ kważi mis-soċjetà. Ma tantx kelli ħbieb u prattikament ikkorompejt ħajti; u mhux għax ridt jien imma għax hekk ġara!" Borg spjega li eating disorder mhux dejjem tiġi b'mod konxju u ammetta li l-akbar problema li sab kienet li jinduna u jammetti x'kellu. Fuq il-programm, Borg tkellem ukoll dwar esperjenza oħra li għadda minnha riċentament u spjega li reġa kellu relapse b'eating disorder oħra, msejħa orthorexia u li hi fissazzjoni li tiekol kollox tajjeb. Id-Direttur ta' Dar Kenn għall-Saħħtek, Darleen Zerafa spjegat kif eating disorder hi magħmula minn diversi fatturi, fosthom fatturi ġenetiċi, emozzjonali u soċjali, u li jekk persuna tkun perfezzjonista jkollha aktar ċans li jkollha xi waħda minn dawn il-kundizzjonijiet. "Għad hawn stigma li n-nies jitolbu l-għajnuna. Kien hemm titjib; in-nies huma aktar konxji u jafu li jista' jkun hemm konsegwenzi u li hemm bżonn li tingħata l-kura bħal ħafna kundizzjonijiet oħra," żiedet tgħid hekk kif spjegat li persuni b'eating disorder jistgħu jkollhom relapse u li jekk pereżempju jkunu għaddew minn anorexia ma jfissirx li se jerggħu jgħaddu minnha iżda jistgħu jgħaddu minn eating disorder oħra bħal fil-każ ta' Borg. "Matul is-snin tista' tbiddel il-forma tagħha u dawn il-każijiet rajnihom ta' sikwiet," qalet Zerafa. Il-palk tagħni s-saħħa – Claudia Faniello Claudia Faniello, kantanta u persuna li kellha eating disorder spjegat li kienet ta' sorpriża għaliha li l-palk tagħha s-saħħa, hekk kif qalet li meta bdiet bl-eating disorder tagħha, il-bulimia, hi kien għad għandha biss 12-il sena. "Il-mużika salvatni għax kont inħoss u għadni inħoss li s-saħħa tiegħi nġibha f'dak il-mument li nkun fuq il-palk. Hemm hekk noħroġ il-vera dak li nħoss, għax fil-bqija tal-ħin, il-ħin kollu niġġieled kontra din il-kundizzjoni," spjegat Faniello emozzjonalment. Spjegat li l-bulimia hu meta persuna tgħaddi minn ċiklu li tiekol ħafna u li tiekol tneħħiħ u qablet ma' Borg li persuna li jkollha eating disorder trid tgħix biha. "Hu importanti mmens li persuni oħra li għaddejjin minn din il-problema jkunu jafu kif jieħdu ħsieb," kompliet Faniello. Cuff kompliet ma dak li kellha xi tgħid Faniello u spjegat ukoll kif ir-riċerka turi li aktar ma' persuna b'eating disorder tiġi diagnosed malajr u aktar ma tibda l-kura kmieni aktar hemm ċans ta' rkupru u li aktar kemm iddum id-disorder fuq il-persuna aktar ikun hemm diffikultajiet. "Ma jfisirx li ma jistgħux jirkupraw imma jkun hemm aktar effetti fiżiċi, emozzjonali, soċjoloġiċi u fl-edukazzjoni," saħqet Cuff. F'intervista telefonika fuq l-istess programm, Dorothy Scicluna, psikoloġista u psikoterapista qalet li meta jkun hemm nuqqas ta’ ikel fil-ġisem, il-moħħ ma jibdiex jirraġuna b’mod loġiku. Scicluna spjegat li l-isfidi b’din it-tip ta’ problema huma ħafna u fl-esperjenza tagħha tara li dawn il-persuni jinkwetaw b’mod eċċessiv fuq il-piż u d-dehra tagħhom. "Din ġlieda kbira għax l-isfida tkun fil-moħħ," qalet Scicluna hekk kif spjegat li fix-xogħol tagħha hu diffiċli mmens li tispjega persuna b’eating disorder li dak li qed taħseb mhux vera. X’tista’ tagħmel jekk għaddej minn eating disorder? "L-ewwel ħaġa li persuna bħali għandu jagħmel u li jiena xtaqt nagħmel li kieku jkolli mmur lura hu li nammetti li kelli eating disorder," spjega Borg. Borg qal li meta persuna tammetti jista jsir ix-xogħol neċessarju u l-kura meħtieġa biex tegħleb il-problema. Hu saħaq li aktar ma persuna ddum ma tammetti aktar se jdum il-proċess ta’ kura. Faniello spejgat kif fi żmiena tixtieq li kien hemm Dar Kenn għall-Saħħtek, hekk kif anke spjega Borg, ma kienx hemm għarfien biżżejjed, anke mill-professjonisti dwar din it-tip ta’ marda. "Fil-każ tiegħi, wara ċertu żmien kelli nammetti għax tkissirt fiżikament u emozzjonalment u ridt infittex l-għajnuna u ridt inhossni tajba," sostniet Faniello. Hi appellat lil kull min għaddej minn eating disorder u qed iħossu waħdu fil-problema biex ifittex l-għajnuna. Qalet li tenfasizza ħafna fuq is-solitudni peress li persuni b’eating disorder joqgħodu lura minn ħafna affarijiet, hekk kif ma jkunux iridu jammettu li għandhom problema u ma jkunux iridu jgħidu lil ta’ madwarhom. "B’hekk qed nenfasizza ħafna fuqha. Min għaddej minnha mhux wahidkom," żiedet tgħid hekk kif semmiet l-istejjer tagħha u ta’ Jean Paul bħala stejjer ta’ eating disorders b’suċċess. Fl-aħħar nett, Faniello spjegat li relapses ikun hemm, hekk kif hi taħseb li jista jkollha wkoll, iżda l-għajnuna li fittxet tagħtha l-għodod biex tkun tista tkompli mas-sitwazzjoni kif tiġi. "Nappella li persuni li għaddejjin minn din il-problema jitkellmu ma’ xi ħadd li jafdaw," ikkonkludiet Faniello. .td_uid_3_617ebe9ba2bf5_rand.td-a-rec-img{text-align:left}.td_uid_3_617ebe9ba2bf5_rand.td-a-rec-img img{margin:0 auto 0 0}